La Bibia piemontèisa/Testament Vej/Salm/Salm 125


Salm

125. Coj ch'as fido ‘d Nosgnor 

Lë scritor a fortiss soa fiusa 'nt la protession e la giustissia 'd Nosgnor.

Càntich ëd pelerinagi. Coj ch'as fido ‘d Nosgnor a son tanme 'l mont Sion, ch'a peul nen esse dësbogià e ch'a l'é fiss e frem për sèmper. Pròpi coma le montagne a stan tut d'antorn a Gerusalem, parèj Nosgnor a stà tut d'antorn a soa gent për guernela ora e për tùit ij sécoj. Ij nemis ëd Nosgnor a podran nen ampon-e soa dominassion an sla tèra santa, përchè antlora ij giust a podrìo esse tentà 'd fé 'l mal. Nosgnor! Fà dël bin ai binfasent e a j'onest, ma bandiss coj ch'a viro për andé ant un senté sbalià. Nosgnor! Màndje via ansema a tùit ij malfasent. Sia la pas a Israel!

Nòte 

Bibia
Testament Vej
Salm